KIRJALLINEN KYSYMYS E-0464/01

esittäjä(t): Anna Karamanou (PSE) komissiolle

(20. helmikuuta 2001)

Aihe: Albanian yltynyt kansalliskiihko uhkaa rauhaa Balkanilla

Euroopan parlamentin Albaniaa ja sen lähialueita koskevan toimintasuunnitelman täytäntöönpanon esittelijänä olen tietoinen vaikeuksista, joita Albanian hallituksella on pyrkiessään vahvistamaan maan demokraattisia instituutioita. Olen kuitenkin syvästi huolestunut Etelä-Serbian, Kosovon ja entisen Jugoslavian tasavallan Makedonian viime päivien tapahtumista. Aseistautuneet albaanijoukot ovat hyökänneet KFOR-joukkoja ja poliisiasemia vastaan sekä ryhtyneet väkivaltaisiin yhteenottoihin serbiyhteisön jäljelle jääneiden jäsenten kanssa.

On ilmeistä, että uudelleenjärjestetyn Kosovon vapautusarmeijan uutena strategisena tavoitteena on rajojen muuttaminen Balkanilla, Kosovon itsenäistyminen ja kaikkien albaanialueiden yhdistäminen tulevaisuudessa Suur-Albaniaksi, mikä uhkaa vakavasti rauhaa Balkanilla ja koko Euroopassa.

Kun otetaan huomioon, että äärinationalististen järjestöjen toiminta vaarantaa selkeästi alueen vakauden, mihin toimiin komissio aikoo ryhtyä tämän kriisin laukaisemiseksi ajoissa?

Christopher Pattenin komission puolesta antama vastaus

(26. huhtikuuta 2001)

Komissio yhtyy arvoisan parlamentin jäsenen huoleen eteläisen Serbian, Kosovon ja entisen Jugoslavian tasavallan Makedonian (FYROM) viimeaikaisista tapahtumista. Unioni on tuominnut voimakkaasti Kosovossa ja eteläisessä Serbiassa tapahtuneet tapot ja se on varoittanut seurauksista, jos tällainen etninen väkivalta jatkuu. Kun unioni ilmaisi myönteisen suhtautumisensa tuoreeseen rajasopimukseen Jugoslavian liittotasavallan (FRY) ja entisen Jugoslavian tasavallan Makedonian välillä, se samalla kehotti rajojen kunnioittamiseen.

Eteläisen Serbian kriisin aiheuttajana on Presevon, Medvedjan ja Bujanovacin vapautusarmeija (Liberation Army of Presevo, Medvedja and Bujanovac, UCPMB/Presevo, Medvedja and Bujanovac liberation army, PMBLA) pikemminkin kuin Kosovan vapautusarmeija (Kosovo liberation army, UCK/KLA), jonka Kosovon kansainvälinen siviili- ja sotilashallinto hajotti.

Kuten yleisten asiain neuvoston 26. helmikuuta 2001 antamista päätelmistä käy ilmi, unioni haluaa osallistua kriisin laukaisemiseen sekä alueella olevan Euroopan unionin tarkkailuvaltuuskunnan (EUMM) tarkkailijoiden avulla että komission ilmoituksen mukaisesti kaksinkertaistamalla yhteisön avun Presevon alueelle 1,9 miljoonaan euroon. 900 000 euron lisämäärä tulee hätäapuohjelmasta, ja se on suunnattu kunnallisiin hankkeisiin osana yhteisön koulut demokratiat puolesta ja kaupungit demokratian puolesta -ohjelmia. Neuvosto pyysi myös pääsihteeri, korkea edustaja Javier Solanaa esittämään kiireellisesti kattavan kokoelman ehdotuksia Presevon laaksoa koskeviksi EU:n jatkotoimiksi.

Komissio työskentelee tiiviisti puheenjohtajavaltion ja korkean edustajan kanssa löytääkseen ratkaisun entisen Jugoslavian tasavallan Makedonian kriisiin. Pääsihteeri, korkea edustaja Solanan ja komission ulkosuhteista vastaavan jäsenen korkean tason tapaamisissa olivat mukana kaikki entisen Jugoslavian tasavallan Makedonian poliittiset puolueet vähemmistöjen asemasta käytävän poliittisen keskustelun vahvistamiseksi. Komissio selvittää kiireellisesti, kuinka se voi parhaiten auttaa. Tähän kuuluu nykyisten avustusohjelmien nopeuttaminen ja mukauttaminen tarpeen niin vaatiessa. Jo myönnetyllä avustuksella autetaan hallitusta sen ponnisteluissa etnisten ryhmien välisten kysymysten selvittämisessä, mukaan luettuna tuki albaniankieliselle koulutukselle, osallistuminen Tetovossa toimivan Kaakkois-Euroopan yliopiston rahoittamiseen (5 miljoonaa euroa) ja tuki paikallisen itsehallinnon ja kunnallisen hallinnon ministeriölle (1,9 miljoonaa euroa). Parannettu rajavalvonta on myös saanut huomattavaa tukea terrorismin vastaiseen työhön.

Entisen Jugolavian tasavallan Makedonian Tetovon ympäristöön tekemän sotilaallisen hyökkäyksen seurauksena komissio selvittää kiireellisesti, miten se voisi auttaa taistelussa tuhottujen talojen kunnostuksessa ja uudelleenrakentamisessa. Vahinkoja arvioiva ryhmä vierailee tuhoja kärsineissä kylissä heti kun alue on julistettu riittävän turvalliseksi, jotta he voivat saapua.